**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.02.2022, ora 08:00 – 25.02.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.02.2022, ora 07:00**

**RÂURI**

**Debitele au fost, în general, staționare**, exceptând râurile din bazinul mijlociu al Mureșului și bazinele inferioare ale Someșului, Târnavei și Timișului unde au fost în creștere datorită precipitațiilor lichide căzute în interval, cedării apei din stratul de zăpadă și propagării.

Pe râurile din bazinele hidrografice: Vișeu, Iza, Tur, Crasna, Barcău, Crișurile, Bega, Bârzava, Moravița, Caraș, Nera, Cerna, bazinele superioare ale Someșului și Timișului și bazinul superior și inferior al Mureșului, debitele au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someş (exceptând Someșul Mic), Crișul Repede, Arieș, Caraș, Nera, Moldova, cursurile superioare ale Siretului, Sucevei și Trotușului, cursul mijlociu al Mureșului și izolat pe unele râuri din bazinul superior și mijlociu al Oltului și mai mici (sub 30% din normalele lunare) pe râurile din bazinele hidrografice: Moravița, Bârlad, Rm. Sărat, Tazlău, bazinele mijlocii și inferioare ale râurilor Jiu, Vedea și Argeș, în bazinul inferior al Oltului, pe unele râuri din Dobrogea și pe unii afluenți ai Prutului.

Formaţiunile de gheaţă (predominant gheață la maluri, pod de gheață, aglomerări de gheţuri), existente pe râurile din bazinele superioare ale râurilor: Mureș, Suceava, Moldova, Bistrița și Trotuş au fost în diminuare, restrângere și eliminare.

Se menţine aglomerarea de gheţuri pe râul Bistriţa, pe o lungime de 700 m în zona staţiei hidrometrice Dorna Giumalău.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna unde vor fi în scădere.

Sunt posibile ușoare creșteri de debite pe unele râuri mici din zonele montane din jumătatea de vest a țării datorită cedării apei din stratul de zăpadă și propagării.

Formațiunile de gheață (gheață la maluri, pod de gheață, aglomerări de gheţuri) existente se vor menţine fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 24.02.2022 – 25.02.2022 a fost în creştere, având valoarea de 5400 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în creștere.

**Debitul la intrarea în țară (secțiunea Baziaș) va fi în creștere (5600 m3/s).**

Pe tot sectorul aval de Porțile de Fier debitele vor fi în creștere.

**Alimentări cu apă**

**A.B.A. Prut-Bârlad**

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 24.02.2022, ora 08:00 –25.02.2022, ora 06:00**

**ÎN ŢARĂ**

Vremea a fost în general frumoasă, iar valorile termice diurne au fost mai ridicate decât cele normale în ultima decadă de februarie în mare parte din ţară, situându-se în jurul mediilor multianuale doar local în Transilvania şi în Maramureş. Cerul a fost variabil, cu înnorări temporare ziua în nord, centru şi est, unde cu totul izolat au fost precipitaţii slabe, predominant ploi şi fulguieli la munte, iar noaptea a devenit senin în cea mai mare parte a țării. Vântul a suflat slab şi moderat, cu intensificări locale la munte, în special în primele ore în grupele vestice ale Carpaţilor Meridionali unde rafalele au mai atins 80...100 km/h, iar pe timpul zilei izolat şi în sud-est, cu viteze de 45...50 km/h. Stratul de zăpadă era prezent în cea mai mare parte a zonei montane unde aseară la ora 20 măsura -în platformele stațiilor meteorologice- până la 217 cm în Munţii Făgăraş, la peste 2000 m altitudine şi pe suprafeţe mici în Maramureș (până la 4 cm). Temperaturile maxime s-au încadrat între 1 grad la Întorsura Buzăului și 14 grade la Calafat, iar la ora 06 se înregistrau valori termice între -8 grade la Joseni şi 5 grade la Oravița, Constanţa-dig şi Moldova Nouă. S-a semnalat ceață în primele ore ale zilei pe arii restrânse în vestul şi centrul teritoriului.

*Observaţie: de ieri de la ora 06, au fost în vigoare 4 atenționări cod galben pentru fenomene meteo periculoase imediate, 3 emise de către SRPV Timișoara şi 1 de către SRPV Sibiu.*

**LA BUCUREŞTI**

Vremea a fost în general frumoasă, iar valorile termice diurne s-au menţinut mai ridicate decât în mod obişnuit în această perioadă. Cerul a fost variabil cu înnorări trecătoare pe timpul zilei şi mai mult senin noaptea, iar vântul a suflat slab până la moderat. Temperatura maximă a fost de 11 grade la Afumați și 12 grade la Filaret şi Băneasa, iar la ora 06 se înregistrau -5 grade în Băneasa, -2 grade la Afumați și -1 grad la Filaret.

**3. Prognoza meteorologică în intervalul 25.02.2022, ora 08:00 –26.02.2022, ora 08:00**

**ÎN ŢARĂ**

Vremea va fi predominant frumoasă, iar valorile termice diurne, în creştere uşoară faţă de intervalul anterior în cea mai mare parte a țării, vor fi mai ridicate decât cele specifice datei. Cerul va fi mai mult senin în primele ore ale zilei, apoi va deveni variabil, iar în vestul, nordul, nord-estul și centrul țării va avea înnorări temporare. Pe parcursul nopții, cu o probabilitate mai ridicată la munte, în Moldova și Transilvania, cu totul izolat vor fi precipitații slabe: mai ales ploi în zonele joase și predominant ninsori la altitudini mari. Vântul va sufla slab și moderat. Temperaturile maxime se vor încadra între 5 şi 14 grade, iar cele minime vor fi cuprinse între -6 și 3 grade, cu valori mai coborâte în depresiunile din estul Transilvaniei, spre -10...-8 grade.

**LA BUCUREŞTI**

Vremea va fi predominant frumoasă. Cerul va fi variabil, mai mult senin în prima parte a zilei, iar vântul va sufla slab și moderat. Temperatura maximă se va situa cu mult peste valoarea normală a datei și va fi de 12...13 grade, iar cea minimă va fi cuprinsă între -3 și 0 grade.

**4. Buletin nivometeorologic pentru perioada 24.02.2022, ora 20 – 25.02.2022, ora 20**

**Munţii Făgăraş:** **RISC 3 - ÎNSEMNAT**

La peste 1800 m, în partea superioară a stratului întâlnim un strat proaspăt de zăpadă, ce depășește pe alocuri 10-15 cm, dar stratul instabil ce poate aluneca în condiții de supraîncărcări, alcătuit din ninsorile recente, depășește local 25-30 cm. În apropierea crestelor întâlnim plăci recente de vânt mai ales pe versanții cu expoziție sudică și estică și troiene însemnate. În profunzime, stratul vechi este în general îngheţat și compact. Riscul declanșării avalanșelor se va menține însemnat (3), îndeosebi la supraîncărcări, dar izolat și spontan pe pantele însorite de la 1800-2000 m, când stratul instabil din partea superioară poate fi dislocat, când se pot rupe plăcile de vânt sau pot ceda din vechile depozite de pe văi. Sub 1800 m altitudine, stratul are dimensiuni mai reduse și e în general consolidat. În partea sa superioară regăsim un strat instabil care poate fi dislocat în condiții de supraîncărcări, iar în cursul după-amiezii izolat și spontan, pe fondul insolației și al temperaturilor ușor pozitive. Pe văi se întâlnesc depozite mai vechi și însemnate de zăpadă. Riscul declanșării avalanșelor de dimensiuni mici din intervalul 1500-1800 m va fi moderat (2) și poate apărea la supraîncărcări, pe pantele cu depozite mai consistente de zăpadă.

**Munţii Bucegi:** **RISC 3 - ÎNSEMNAT**

La peste 1800 m, se întâlnește un strat nou de zăpadă, ce depășește pe alocuri 15-20 cm. O parte din zăpadă a fost spulberată și depozitată în zonele adăpostite, unde se întâlnesc acumulări însemnate. Sunt formate plăci recente de vânt pe versanții sudici și estici, fiind prezente și troiene însemnate de zăpadă. Riscul declanșării avalanșelor se va menține însemnat (3). Mai ales la supraîncărcări, dar izolat și spontan în zona 1800-2000 m pe pantele însorite, stratul instabil de la suprafață, care depășește pe alocuri 25-30 cm, poate aluneca peste cel vechi înghețat și destul de stabil, iar plăcile de vânt se pot fisura. Sub 1800 m altitudine, stratul este relativ consolidat, dar în partea superioară întâlnim un strat ușor instabil, ce depășește pe alocuri 15-20 cm. Stratul total de zăpadă are dimensiuni reduse, dar pe văi sunt depozite mai însemnate de zăpadă. Riscul declanșării avalanșelor de dimensiuni mici la peste 1500 m este moderat (2) și poate apărea la supraîncărcări, mai ales pe pantele cu depozite mai consistente de zăpadă. La orele amiezii, pe fondul insolației și a temperaturilor ușor pozitive, sunt condiții pentru curgeri superficiale ce pot angrena zăpada proaspăt depusă.

**Munţii Rodnei:** **RISC 3 - ÎNSEMNAT**

La peste 1800 m, în partea superioară a stratului întâlnim un strat instabil ce depășește pe alocuri 15-20 cm și plăci de vânt pe versanții sudici și estici. În apropierea crestelor întâlnim cornișe consistente, iar pe văi și în zonele adăpostite sunt depozite mai însemnate. În profunzime, stratul este în general consolidat și stabil. La supraîncărcări se pot declanșa avalanşe de dimensiuni medii, riscul fiind însemnat (3). Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi datorită vântului ce a spulberat zăpada de la altitudini mai mari. La suprasarcini, dar izolat și în mod spontan la orele amiezii pe fondul insolației și a temperaturilor pozitive, stratul ușor instabil de la suprafață poate aluneca peste zăpada mai veche și stabilizată, putând duce astfel la declanșarea de avalanșe mici și izolat medii pe pantele cu acumulări mai importante, riscul fiind moderat (2).

**Munţii Parâng-Şureanu:** **RISC 3 - ÎNSEMNAT**

La peste 1800 m s-au semnalat ninsori moderate, care au depus local peste 10 cm de zăpadă proaspătă. Stratul instabil din partea superioară alcătuit din ninsorile recente, din ultima perioadă, depășește local 20-25 cm, iar în apropierea crestelor sunt troiene de 1 m. Stratul vechi, din profunzime, este relativ stabilizat. În zonele adăpostite și pe văi sunt prezente depozitele mai vechi, însemnate de zăpadă, iar pe versanții sudici în special, dar și pe cei estici, sunt plăci recente de vânt. La supraîncărcări, dar izolat și spontan în zona 1800-2000 m pe pantele însorite, în zonele cu depozite și plăci mai vechi de vânt, se pot declanșa avalanşe de dimensiuni medii, care să angreneze în special ninsorile recente, dar și plăcile de vânt prezente, riscul fiind însemnat (3). Sub 1800 m stratul de zăpadă are dimensiuni mai reduse, dar regăsim și aici o structură superioară instabilă ce depășește local 15 cm. Pe văile adăpostite zăpada este acumulată de vânt în depozite mai vechi, însemnate. La supraîncărcări, riscul de avalanșe de mici dimensiuni sau de curgeri superficiale după-amiaza când temperaturile diurne vor fi pozitive, va fi moderat (2).

**Munţii Ţarcu-Godeanu:** **RISC 2 – MODERAT**

La peste 1800 m a nins slab în ultimele 24 de ore, iar stratul de zăpadă este în mare parte stabilizat. Vântul a avut intensificări de 110-140 km/h, spulberând o parte din zăpadă pe văi, unde sunt prezente depozite mai însemnate. În apropierea crestelor sunt formate plăci de vânt, îndeosebi pe versanții sudici și estici. La supraîncărcări, pe văile cu depozite însemnate și în zonele cu plăci vechi de vânt, se pot declanșa avalanşe de dimensiuni mici și izolat medii, riscul fiind moderat (2). Sub 1800 m la suprafață zăpada se va umezi ușor după-amiaza pe fondul insolației și temperaturilor diurne pozitive. Pe văi și în locurile adăpostite zăpada este acumulată în depozite mai mari. La supraîncărcări, dar izolat și spontan, vor fi condiții pentru avalanșe de mici dimensiuni sau curgeri superficiale, riscul fiind moderat (2).

**Munţii Călimani-Bistriţei-Ceahlău:** **RISC 2 – MODERAT**

La peste 1800 m, s-au semnalat ninsori slabe, dar în partea superioară a stratului se întâlnesc pe alocuri zone cu un strat instabil ce poate fi dislocat la supraîncărcări mari, îndeosebi în zonele adăpostite, cu acumulări mai consistente. În profunzime, stratul este în general consolidat. Se mențin pe pantele adăpostite depozitele mai vechi de zăpadă, iar în zona crestelor unele plăci de vânt. Riscul de declanșare a avalanșelor mici va fi moderat (2), în special la supraîncărcări, când se pot rupe vechile plăci de vânt sau când depozitele de zăpadă pot fi dislocate. Sub 1800 m altitudine, stratul de zăpadă are dimensiuni mai reduse, deși izolat mai sunt unele pante unde vântul a acumulat depozite mai mari de zăpadă, cu structură ușor instabilă în partea superioară. Riscul declanșării avalanșelor mici la altitudini de peste 1500 m va fi moderat (2), putând apărea mai ales la supraîncărcări pe pantele cu depozite mai consistente de zăpadă, dar izolat și spontan pe pantele mai însorite, la orele amiezii.

**Munţii Vlădeasa-Muntele Mare:** **RISC 2 – MODERAT**

A nins moderat pe versanții vestici și nordici. La orele amiezii, insolația și temperaturile pozitive de până la 1700 metri, vor umezi stratul în partea superioară, existând riscul unor curgeri superficiale, îndeosebi pe pantele însorite. Stratul de zăpadă este mai însemnat pe văi, partea superioară având o aderență mai slabă cu stratul vechi, care este în general consolidat și compactat. Mai ales la supraîncărcări, dar izolat și spontan, se pot declanșa avalanșe de dimensiuni mici. Riscul de avalanşe va fi moderat (2), fiind prezent pe pantele mai înclinate și pe văile cu depozite mai însemnate de zăpadă.

**Evoluția vremii în ultimele 48 de ore:**

Vremea a fost apropiată de normalul termic al perioadei, cerul a fost temporar noros și local s-au semnalat ninsori în toate masivele, moderate în Meridionali și în general slabe în rest. Pe arii restrânse în Carpații Meridionali și în nodul celor Occidentali, cantitățile de precipitații au fost de 5-10 l/mp. Vântul a prezentat intensificări de 40-50 km/h în toate masivele, de 60-70 km/h pe majoritatea crestelor din sector nordic, de 80-90 km/h pe crestele din Bucegi și Făgăraș, și cu până la 120-140 km/h pe crestele din vestul Carpaților Meridionali, viscolind zăpada. Temporar s-a semnalat ceață, asociată și cu depuneri de chiciură. Stratul de zăpadă a crescut mai consistent în Bucegi, Făgăraș și Parâng (cu până la 15 cm la Vf.Omu, 11 cm la Predeal și 10 cm la Bâlea-Lac) și doar cu câțiva cm, local, în restul masivelor.

**Grosimea stratului de zăpadă în 24.02.2022, ora 14:**

**Carpaţii Meridionali:** 218 cm la Bâlea-Lac, 162 cm la Vf. Omu, 132 cm Vf. Țarcu, 100 cm la Cuntu, 60 cm la Parâng, 52 cm la Păltiniș, 42 cm la Sinaia, 24 cm Fundata, 29 cm la Predeal;

**Carpaţii Orientali:** 108 cm la Lăcăuți, 99 cm la Vf. Călimani, 89 cm la Ceahlău-Toaca, 85 cm la Bucin, 43 cm la Vf. Iezer, 27 cm la Penteleu, 20 cm la Poiana Stampei;

**Carpaţii Occidentali:** 89 cm la Stâna de Vale, 73 cm la Semenic, 26 cm la Vf. Vlădeasa 1800, 25 cm la Băișoara, 9 cm la Roșia Montană.

**Prognoza vremii în intervalul 24.02.2022 ora 20 - 25.02.2022 ora 20:**

Vremea va fi în general frumoasă. Cerul va fi mai mult senin la noapte și variabil mâine. Temperaturile vor crește ușor, devenind pozitive mâine după-amiaza sub 1800 metri. Vântul va sufla slab și moderat, cu unele intensificări pe crestele montane. Izolat se va semnala ceață, asociată și cu depuneri de chiciură.

**Temperaturi prognozate în intervalul 24.02.2022 ora 20 - 25.02.2022 ora 20:**

**Peste 1800 m:** temperaturi minime: -13 la -6 gr.C; temperaturi maxime: -6 la 0 gr.C;

**Sub 1800 m:** temperaturi minime: -9 la -3 gr.C; temperaturi maxime: -2 la 5 gr.C.

**Vânt la peste 2000 m:** din sector predominant nord-vestic, cu 30...40 km/h.

**Izoterma de 0 grade:** oscilează între 800-1500 m.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, în data de 24.02.2022, în jurul orei 13:00, unei poluări accidentale a apei râului Crişul Repede (manifestată printr-o culoare verzuie a apei, cu slabe suspensii), cu apă menajeră evacuată de la staţia de epurare din localitatea Şuncuiuş, judeţul Bihor, aparţinând S.C. Apa Canal Şuncuiuş. Nu s-a înregistrat mortalitate piscicolă. Echipa de intervenţii la poluări accidentale din cadrul A.B.A. Crişuri s-a deplasat pe teren pentru investigaţii şi prelevare de probe. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 23.02.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni)**.** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 24.02.2021, la ora 14:00, unui incendiu de stuf, papură şi rogoz, în zona inundabilă a lacului Vestic (Zapadna), judeţul Tulcea. Nu sunt obiective în zonă. Se va reveni cu informaţii după stingerea incendiului.

***Administrația Rezervației Biosferei Delta Dunării*** informează despre producerea, în data de 23.02.2021, la ora 11:30, unui incendiu de stuf, papură şi vegetație uscată, în partea de sud a lacului Tătaru, judeţul Tulcea. Incendiul s-a stins de la sine în aceeași zi, la ora 23:00. A fost afectată o suprafaţă de circa 130 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, în data de 23.02.2021, la ora 12:30, unui incendiu de stuf şi papură, în zona de reconstrucție ecologică Incinta Fortuna - zona de vest, bazinul 1, judeţul Tulcea. Incendiul s-a stins de la sine în aceeași zi, la ora 18:00. A fost afectată o suprafaţă de circa 20 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, în data de 23.02.2021, la ora 15:00, unui incendiu de stuf, papură şi rogoz, în zona Vârşina, între canalul Eracle şi canalul Catavaia, judeţul Tulcea. Incendiul s-a stins de la sine în aceeași zi, la ora 20:30. A fost afectată o suprafaţă de circa 20 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23.02.2022-24.02.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.